Verskeie omstrede voorstelle in EFF-manifesFoto: EFF Met die slagspreuk “Ons grond en werkgeleenthede nou” gaan die EFF tydens vanjaar se verkiesing probeer om Suid-Afrikaanse kiesers se harte en kruisies stormenderhand te verower. Die party se verkiesingsmanifes – gedoop die Klein Rooi Boekie, in waarskynlike navolging van die Viëtnamese sosialis genl. Vo Nguyen Giap se Klein Groen Boekie – loop oor van soortgelyke uitgesproke beleidsaanbiedinge vir die Suid-Afrikaanse kieser. Benewens die opruiende hoofslagspreuk wat deur die partyleier, Julius Malema, uitgebasuin is voor ŉ gehoor van ongeveer 20 000 ondersteuners by die bekendstelling van die manifes Saterdag in Soshanguve, noord van Pretoria, was daar verskeie ander beleidsvoorstelle wat die oog gevang het. Die belangrikste voorveronderstelling van die EFF-leierskap is dat hulle ŉ nuwe generasie verteenwoordig wat hom nie gebonde ag aan die grondwetlike ooreenkoms van 1994 nie, en wat dus die huidige grondwetlike bestel op sy kop wil draai. Julius Malema. Foto: EFF Dit verskaf die raamwerk wat die EFF-manifes van alle ander partymanifeste in die Suid-Afrikaanse hoofstroompolitiek onderskei. Sommige nuwe voorstelle van die EFF sluit in om die Nasionale Vervolgingsgesag tot ŉ artikel 9-instelling te verklaar sodat die parlement eerder as die president die leierskap van die organisasie aanstel. In ŉ sterk aanduiding dat die EFF binnekort vervolging van sy leiersfigure verwag, het Malema te velde getrek teen die nuut aangestelde nasionale direkteur van openbare vervolgings, adv. Shamila Batohi. Malema se stellings in hierdie verband is reeds deur die ANC veroordeel. Foto: EFF Voorts is daar van die EFF se kant ŉ voorstel om die stemreg-drempelouderdom te verlaag van 18 na 16 jaar. Die voorstel is meer as 25 jaar gelede ook deur oudpres. Nelson Mandela gemaak en wyd verwerp. Die EFF wil provinsiale regerings afskaf sodat Suid-Afrika slegs uit twee regeringsvlakke sal bestaan, naamlik nasionale en plaaslike regering. Die grootste deel van die Klein Rooi Boekie word gewy aan ekonomiese beleid. Soos in sy program van beginsels onderskryf die EFF opnuut die sosialistiese beginsel dat staatsbeheerde industrialisering die kern van ekonomiese ontwikkeling moet vorm. Foto: EFF Dieselfde geloof in die effektiwiteit van die Suid-Afrikaanse staat straal – ten spyte van die staatsdiens en staatsbeheerde maatskappye se vertonings – uit die EFF se aandrang op ŉ staatsbank, ŉ staatsmaatskappy wat farmaseutiese middels moet vervaardig, ŉ staatsmaatskappy wat beton moet vervaardig, die nasionalisering van die Reserwebank, nasionalisering van grond, met spesifieke fokus op wildplase, nasionalisering van padkonstruksie, en die nasionalisering van die konstruksie van behuising. Die EFF is Suid-Afrika se derde grootste politieke party, wat in 2014 6% van die stemme gekry het en in 2016 sowat 8% steun getrek het.